Subject: Ja la 30.000ma artiklo en la Ido-Wikipedio!
Gonçalo Neves <gneves64@gmail.com>
Fri 11/12/2020 00:18

Mesajo da João Xavier Santos che Facebook (2020-12-10):

"Amiki, me skribis la 30.000ma artiklo hodie, pri John Curtin, ex-chefministro di Australia, de 1941 til 1945."

https://io.wikipedia.org/wiki/John_Curtin




Subject: KELKA POEZIO
sadymr@gmail.com
Dec 18

POR AMERIKA
( James Eldon Johnson)

 Quale tu aceptus ni? quale ni esas ?
Od aplastita sub la kargajo quan ni suportas?
Nia regardo fixigita  ad-avane en stelo?
O beanta, vakua, avan desespero?

Acensant o falanta? Homi o kozi?
Kun pazo tranant  od ajila?
Forta, pronta tendini en tua alii?
O kateni klemanta cirkum tua pedi?
 
(Trad. Herder Sa)




Subject: Plusa video: kristnaskal poemo
Gonçalo Neves <gneves64@gmail.com>
Dec 24

Kar amiki,

Me jus publikigis plusa video, qua montras original kristnaskal Ido-poemo da me, titulizita “Pastoralo mea”, unesma-foye aparinta en la blogo “La Blua Plumo”, en decembro 2018, e pose en la poemaro “Itere”, en junio 2018, hike deklamata da me ipsa, kun infra Portugalana tradukuro. Ol duras dum nur 2 minuti e 38 sekundi. Yen la ligilo: 

https://www.youtube.com/watch?v=rcqwhDF8DaU 

Kordiale,

Gonçalo




Subject: Tri historiala eventi di januaro
davidwest...@yahoo.co.uk <davidweston.staffs@yahoo.co.uk>
Thu 31/12/2020 08:36

Dum januaro en historio: 50, 100 e 150 yari ante nun....

31 di januaro 1971. Apollo 14 lansesis: Alan Shepard, Stuart Roosa ed Edgar Mitchell komencis voyajo a la luno. Roosa restis en orbito cirkum la luno, prenante fotografuri inkluzante la loko por Apollo 16; Shepard e Mitchell atingis la surfaco ye 5 di februaro, sur la geologiale interesiva formacuro Fra Mauro (la intencita loko por Apollo 13). Dum du exkursi, li kolektis 42 kg de roki, por analizado da geologi. Shepard anke frapis du golfo-buli per provizora bastono.

21 di januaro 1921. La filmo The Kid, da Charlie Chaplin, unesmafoye videsis. Ol esis ilua unesma filmo di plena longeso (68 minuti). La filmo esis sucesoza, e nuntempe esas egardata kom un ek la maxim notinda de la ero di muta cinemo. The Kid kombinas dramato e komedio; Chaplin pleas vaganto, ja vidita en ilua antea filmi, qua adoptas yunulo, pleata da Jackie Coogan, lor evante sis yari. Coogan pose divenis notinda puero-aktoro en filmi.

18 di januaro 1871. En la spegul-galerio di la Palaco di Versailles, la unigo di Germania esis proklamata. Princi di la Germana stati, ecepte Austria-Hungaria, asemblis e proklamis ke Wilhelm la 1ma di Germania esas imperiestro di nova stato, qua remplasis la Germana Federuro, kreita da la Kongreso di Wien en 1815. La unigo di 1871 sequis la dissolvo di la Santa Romana Imperio en 1806, e kreskanta Germana nacionalismo dum la 19ma yarcento.

Kordiale DGW




Subject: Idokalendario por 2021 / Prosperoza yaro 2021
Frank Kasper <frank@kasper.ag>
Thu 31/12/2020 09:55

Saluto a vi omna,

Kun granda plezuro me lektis la mesajo di samideano Gartzia pri la kreita da lu Idokalendario por 2021, quan lu sendis ad IdoCatalaOccitan:

"Yen la agendo quon me facis. Nek sundii nek saturdii esas reda por ke ol 
esas maxim internaciona posible. Ma kom me prizas multe la Chiniana 
novyaro, me inkluzis ol, tamen esas word versino se vi volar chanjar ulo 
od inkluzar via propra remarkinda dii. Anke pdf pro ke, adminime por me, 
esas plu facila por imprimar en A5.           

Me esperas ke to esos utila por vi. Saluti, 

Itziar"

La kalendario, qua esas imprimebla kom poshkalendario en formato A5 esas tre apta moyeno por reklamar nia komuna linguo Ido.

Konseque me decidis publikigar la kalendario kom pdf-dokumento che <http://www.ido.li/kalendarios/agendo2021.pdf> ed adjuntar l'informo inkluzite ica ligo ye la frontispico di <www.ido.li>.

Me deziras a vi omna agreabla glito al yaro 2021 e prosperoza e felica Nova yaro preske omno saneso.

Kordiale salutas vi omna
Frank Kasper




Subject: Nova yaro
Gonçalo Neves <gneves64@gmail.com>
Thu 31/12/2020 14:56

FELICA NOVA YARO AD OMNA IDO-AMIKI!




Subject: Poemeto
sadymr@gmail.com
Dec 31

KATO

Pri quo revas kato
qua dormetas an la bordo dil fenestro?
Pri deaji felinatra
somnolante en la antechambri dil faraoni?
Pri ancestri , persekutata da brutali e supersticozi?
Pri sorcistino, qua amis kati nigra?
O forsan il memoras la hiera renkontro kun katino sur la teguli
di edifico vicina,
od ankore pri la diala  stonagado di apuda puero
petulanta,
qua odias  kati?
Il somnolas, revas, sonjas
ye fenestro dil triesma etajo,
ne suciema pri deliri, o presipisi
e ja antecipas la plezuro  - 
recevar karesi , nutrivi, 
quik kande sua mastro  arivas heme - 
e  dormetar itere
sur la berjero dil salono.
Il konvinkesas
ke il tre  bone dresis sua mastro
e li esas felica
kune.

( HERDER SA)




Subject: blogo en Ido
Gonçalo Neves <gneves64@gmail.com>
Sat 02/01/2021 19:12

Kar amiki,

Partaka recente atencigis da me yena blogo kun sat ofta artikli en tre bona Ido:

https://estunto.livejournal.com/


GN




Subject: Universala Poemo
Gonçalo Neves <gneves64@gmail.com>
Mon 04/01/2021 17:15

Kar amiki,

 

Me invitas vi omna adjuntar verso, en via preferata linguo, al projeto “Universal Poem”: koncernesas poemo quan on komencis skiptar ye 2020/12/30 e qua ne havos fino, nam singla terano povas, darfas e mem devas adjuntar sua propra verso.

 

On darfas adjuntar sua verso kom autoro o kom anonimo. Singla verso (en irga linguo) havez maxima longeso de 70 literi e/od altra signi (inkluze interspaceti).

 

Es tre facil adjuntar verso, nula informatikal kapableso postulesas. Suficas vizitar yena pagino:

 

https://www.universalpoem.com/

 

Til nun adjuntesis adminime du Ido-versi:

 

da Antonio Martínez (qua atencigis da me la projeto), hike:

 

https://www.universalpoem.com/verses/8120

 

Da me ipsa, hike:

 

https://www.universalpoem.com/verses/9048

 

Til nun, segun mea rapida konstato, la maxim granda ombro de versi adjuntita skriptesis en la Hispana.

 

Kordiale,

Gonçalo




Subject: Nova artiklo en "La blua plumo"
Gonçalo Neves <gneves64@gmail.com>
Mon 04/01/2021 23:35

Kar amiki,

 

En mea blogo “La blua plumo”, quale kustumale, me revuas la recente fininta Ido-yaro literatural. Hike mencionesas omna verki aparinta en 2020 ed ofresas kelka statistikal datumi pri la literatural agado en Ido.

 

https://labluaplumo.blogspot.com/2021/01/2020-fruktoza-yaro-en-la-ido-literaturo.html

 

Kordiale,

Gonçalo




Subject: Nova artiklo en mea blogo "Linguala Noti"
Gonçalo Neves <gneves64@gmail.com>
Sat 16/01/2021 17:31

Kar amiki,


Jus aparis nova artiklo en mea blogo ”Linguala noti”:


https://lingualanoti.blogspot.com/2021/01/quale-versimila-versemblanta-posibla-e.html


Yen la titulo dil artiklo: Quale ‘versimila’, ‘versemblanta’, ‘posibla’ e ‘probabla’ interdiferas?

 

Kordiale,

Gonçalo




Subject: Louis Couturat
Che Partaka <qualevistandas@gmail.com>
Sun 17/01/2021 01:45

Hodie, la 17ma di januaro, rimemoresas e celebresas la nask-aniversario 
di Louis Couturat (1868-1914), kunkreinto di Idolinguo. Gratuli! 

 (Partaka)




Subject: Nova versiono di “Esperanto ed Ido: diferanta voyi adsur Parnaso”
Gonçalo Neves <gneves64@gmail.com>
Mon 18/01/2021 23:07

Kar amiki,
 

Me kargis nova versiono di “Esperanto ed Ido: diferanta voyi adsur Parnaso”.

Ol ne es nova edituro: koncernesas la sama edituro, en qua me nur emendis kelka eroreti, danke nedemandita, ne-expektita ma tre gratulinda revizo, da Miguel Bento, dil Esperanto-versiono. Kelka eroreti quin Miguel trovis en ta versiono rikoche afektis anke la Ido-versiono, do me emendis oli anke en olca. Pluse, e pose, anke Tiberio Madonna, revizinte, en la Esperanto-versiono, la parto koncernanta lua verkaro, atencigis da me kelka eroreti, qui anke rikoche afektis la Ido-versiono, do me emendis oli anke en olca.

Se vi volas substitucar ica nova versiono al antea en via komputeri, yen la ligilo:
 

https://ia600908.us.archive.org/27/items/GNevesEsperantoEdIdoDiferantaVoyiAdsurParnaso/Esperanto%20ed%20Ido_diferanta%20voyi%20adsur%20Parnaso.pdf

 

Kordiale,

Gonçalo




Subject: Importanta verko enretigita (Max Talmey)
Gonçalo Neves <gneves64@gmail.com>
Wed 20/01/2021 16:44

Kar amiki,
 

Me jus kargis che archive.org yena verko:


Max Talmey: Filologiala temi egardenda en logikala linguo. New York 1923: Ido Press. 88 p.
 

Ol es tre importanta verko, ofte mencionata, ma poke konocata, nun facile acesebla. Densa verko, ne facile lektebla (malgre la eleganta stilo), ma tre instruktiva, e nekareebla por filologi e serioza studiemi pri la gramatiko di Ido, precipue pri vortifado ed analizo di kompozuri. Pri ta temo ol es multe plu detaloza kam KGD!

La verko es libere e gratuite deskargebla hike:
 

https://ia601405.us.archive.org/19/items/filologiala_temi_egardenda_en_logikala_linguo/Filologiala%20temi%20egardenda%20en%20logikala%20linguo.pdf
 

Hike on povas anke foliumar e lektar ol en la reto, sen deskargar ol:
 

https://archive.org/details/filologiala_temi_egardenda_en_logikala_linguo
 

Max Talmey (1869–1941), Lituaniana *Judeo, oftalmologiisto (specalisto pri katarakti) qua studiis en Germania e pose establisis su en Usa, konocis Albert Einstein (di qua il orientizis la studii dum kelka tempo) e pleis importanta rolo en la Ido-movemento. Il esis un del maxim lucida Ido-filologi, ma pose il departis de Ido e kreis sua propra dialekti Idatra (AIL, Arulo, Gloro).
 

Bona lekto! Bona studio!

 

Kordiale,

Gonçalo




Subject: Importanta verko enretigita (Max Talmey)
Jan 23 2021

Kara gesamideani,

Pos ke me sendis turnita dokumento a samideano Neves il quik enretigis ol.
Konseque chanjesis la ligo, ube on povas anke foliumar e lektar ol en la reto, sen deskargar ol.
La nova ligo esas:

<https://ia601405.us.archive.org/19/items/filologiala_temi_egardenda_en_logikala_linguo/Filologiala%20temi%20egardenda%20en%20logikala%20linguo.pdf>.

Me deziras a vi omna agreabla semanofino ed omno bona precipue saneso.

Kordiale ed amikale salutas vi omna
Frank
-- 
Frank Kasper
Postfach 73 01 28
D- 90243 Nuernberg
Germania
telefonilo:                      +49 911 13057295
faxilo:                          +49 911 4778130810
portebla telefonilo:             +49 176 57923933
WhatsApp:                        +49 176 62463371‬ 
e-posto:                         fr...@kasper.ag




Subject: Plusa video en mea kanalo
Gonçalo Neves (gneves64@gmail.com)
Jan 31 2021

Kar amiki,


Me jus publikigis plusa video (la 6ma) en mea Youtube-kanalo: ol es mea maxim kurta video (1:20) e prizentas tre recenta original Ido-poemo monorima (kun Portugalana tradukuro), titulizita “A singla sinioro lua siniorio”:

 

https://www.youtube.com/watch?v=tZxiVEryqh4&t=1s

 

Amikale,

Gonçalo




Subject: Tri historiala eventi di februaro
davidwest...@yahoo.co.uk <davidweston.staffs@yahoo.co.uk>
Jan 31 2021

Dum februaro en historio: 50, 100 e 200 yari ante nun....

15 di februaro 1971. En la Unionita Rejio la sistemo di monetaro chanjesis a decimala sistemo. Vice la antea "shilling" (di qua 20 konstitucis un "pound") e "pence" (di qua 12 konstitucis un "shilling"), la "pound" nun esis dividata aden 100 nova "pence"-i. Decimala monetaro esabis propozata en parlamento en 1824, pos l'introdukto en Francia di la "franc", ma esis refuzata. En 1961, komitato pri decimala monetaro establesis, ed ol raportis en 1963. En 1966 anuncesis l'introdukto di la nova sistemo.

25 di februaro 1921. En Montréal, Kanada, la jurnalisto e politikisto Pierre Laporte naskis. De 1945 til 1962 il esis jurnalisto kun Le Devoir; dum ta periodo il kritikante skribis pri la lora chefministro di Quebec, Maurice Duplessis. De 1961 il esis membro di la Nacionala Asembluro di Quebec, ed en 1970 il divenis vice-chefministro. Ye 10 di oktobro 1970 il kaptesis da membri di la Front de libération du Québec, qui postulis ke 23 "politikala karcerani" liberigesez. Ye 17 di oktobro ilua kadavro trovesis.

7 di februaro 1821. Homi unesmafoye stacis sur Antarktika. Segun la registri di John Davis, chasanto di mar-hundi e navestro di la Cecilia, il atingis la Peninsulo di Antarktika, e navani, serchante mar-hundi, pozis pedi sur la tereno. (La kontinento deskovresis en 1820, da Fabian Gottlieb von Bellingshausen.) La loko nun havas la nomo "Marbordo Davis".

Kordiale DGW




Subject: Tri historiala eventi di marto
davidwest...@yahoo.co.uk <davidweston.staffs@yahoo.co.uk>
Feb 28 2021

Dum marto en historio: 50, 100 e 400 yari ante nun...

8 di marto 1971. La Usana aktoro Harold Lloyd mortis. Il naskis en 1893 en Burchard, Nebraska; il unesmafoye aparis en filmo en Kalifornia cirkume 1912. Il laboris kun la filmifisto Hal Roach de 1913 til 1924, e dum ta periodo il developis sua fiktiva karaktero, qua divenis aplomboza optimisto. De 1924 il produktis sua filmi. De 1929 oli havis sono; ilua filmi duris reguloze aparar til 1938.

11 di marto 1921. En Arjentinia, la muzikisto Ástor Piazzolla naskis. De 1925 til 1936 la familio rezidis en New York, ube il komencis havar intereso en populara e klasika muziko, e plear la bandoneon. Retroveninta en Arjentinia, il havis partikulara intereso pri la tango, e pleis en tango-orkestri. En 1954 il studiis en Paris kun Nadia Boulanger, qua konsilis ad il durar kompozar le tango vice skribar kompozuri di klasika influo. Il duris kompozar e plear en Arjentinia ed altraloke.

16 di marto 1621. Kelka semani pos la fondo di la kolonio Plymouth (en nuntempa Massachusetts, Usa), ula indijeno marchis aden la kolonio e salutis la kurioza habitanti en la Angla linguo: "Welcome, Englishmen!" Il introduktis su kom Samoset, ed explikis ke il rezidas ye vicina insulo, ube Angla peskisti frequentas, de qui il ulgrade lernis la Angla linguo. Ilu explikis anke, ke la lokala indijena vilajo Patuxet esis abandonata pro plago e ke la supra chefo di la regiono esas Massasoit, chefo di le Wampanoag. Samoset departis ye la sequanta dio, promisante retrovenar pos kelka dii kun kelka viri di Massasoit. Ta viri arivis, inkluzante Massasoit ipsa. Ye 22 di marto guvernanto John Carver e Massasoit establisis pacokontrato.

Kordiale DGW